Dolby Noise Reduction

Dolby-A süsteem

Professionaalsetes paljukanalilistes magnetofonides kasutamiseks mõeldud Dolby-A süsteem aastast 1965 on suhteliselt keeruka sagedusalade jaotusega ja toimib ka madalate sageduste alas. Seetõttu võimaldab ta nõrgestada ka madala sagedusega häireid, mis tekivad peamiselt taasesitamise juures (näiteks, võrguhäiret, hum). Kasutusel on teist järku filtrid mille abil eristatakse sagedusalad kuni 80 Hz, 80 Hz ... 3 kHz, üle 3 kHz ja veel üle 9 kHz. Igas nendest sagedusaladest toimub signaalitöötlus eraldi. Saavutatav on müra- ja häiringute taseme langus kuni 20 dB (10 korda), näiteks -66 dB pealt tasemele -86 dB, mis digitaalses salvestuses vastab 16 bitile.

Dolby-B süsteem

Laiatarbemagnetofonides kasutamiseks mõeldud Dolby-B süsteem põhineb sagedusala jaotamisele ainult kaheks osaks - madalsageduslikuks ja kõrgsageduslikuks, ning toimib ainult kõrgageduslike signaalide alas.
Süsteemiga salvestamisel või sidesüsteemides selle kasutamisega signaali edastamisel tõstetakse helis nõrgad kõrged komponendid üle 10 dB (ehk üle kolme korra) esile.
Süsteemiga taasesitamisel või sidesüsteemides vastuvõtul nõrgestatakse neid samavõrd. Sellest tulenevalt on võimalik taasesitamisel sama võrra kõrgemasageduslikku müra nõrgestada. Sellel lahendusel on analoogia FM-ringhäälingus ja analoogheliplaatide puhul kasutatava eelmoonutusega (pre-emphasis), kuid see on dünaamiline ehk signaali kõrgemasageduslike komponentide tegelikust suurusest sõltuv.
Dolby-B süsteemi püütigi 1970ndate alguses rakendada FM-ringhäälingus, kuid suhteliselt edutult, sest reeglina on FM-ringhääling ise tavakuulamise jaoks piisavalt kvaliteetse heliga. Samal ajal sai Dolby-B üldkasutatavaks VHS-videomagnetofonide helikanalis, kus lindi liikumiskiirus on veelgi väiksem kui kassettmagnetofonides.
Dolby-B sai laialt kasutatavaks ka kommertsiaalsete salvestusega kassettide puhul.

Dolby-C süsteem

Laiatarbemagnetofonides kasutamiseks mõeldud Dolby-C süsteem sisaldab sisuliselt kahte järjestikku ühendatud Dolby-B süsteemi, mis aga toimivad laiemas sagedusalas madalamate sageduste poole, kui seda on tehtud Dolby-B süsteemis. Sellega saavutatakse mürataseme nõrgenemine 15...20 dB ehk 5...10 korda.

Võrdlus (Dynamic Noise Filtering, DNF) süsteemidega

Erinevalt dünaamilise müra filtreerimise (Dynamic Noise Filtering, DNF, ka Dynamic Noise Limiter, DNL) süsteemidest on DNR tavaliste magnetofonide jaoks rangelt võttes mitteühilduv.
DNRil on müra (sahinat) nõrgestav toime ainult salvestuse tegemisel ja selle taasesitamisel lisanduvatele mürade (nn. lindimüra ja taasesitusvõimendi müra) osas, mitte aga helisignaalis endas sisalduva müra osas (nagu näiteks mikrofoni müra).
Laialdast kasutamist leidnud Dolby-B süsteemiga salvestatud helis on nõrgad kõrged helid üle 10 dB (ehk üle kolme korra) esile tõstetud, millest tulenevalt on võimalik taasesitamisel sama suuruse võrra kõrgemasageduslikku müra nõrgestada. Kuid tavalise magnetofoniga taasesitamisel võib DNR kasutamisega tehtud salvestus anda häirivalt terava kõlaga heli.

Võrdlus dbx-süsteemiga

Võrreldes dbx-süsteemiga, mis põhineb kogu salvestatava või edastatava signaali kompresseerimisel teguriga 2 (ehk 60 dB dünaamikaga signaal surutakse 30 dB ulatusega amplituudi diapasooni), on DNR toime palju väiksemate kõrvalefektidega. Taasesitamisel dbx-süsteemi puhul laiendatakse dünaamiline diapasoon uuesti teguriga 2, mis toob liitunud mürade osas kaasa kahina taseme muutumise ehk "hingamise".